Et massivt flertal i Folketinget er klar til at stemme for en lovændring, som både vil sikre, at Im og Suthida Nielsen kan vende hjem til Danmark og sikre, at andre ikke ender i samme situation. Det viser en rundspørge foretaget af TV2/Nord. Kun Dansk Folkeparti hænger i bremsen. Her erklærer integrationsordfører Martin Henriksen sig dog klar til at mødes med justitsminister Morten Bødskov (S) om sagen. - Vi har ikke set noget lovforslag fra ministeren. Han har skiftet syn på sagen, og det kan jo være, han gør det igen. Vi har et åbent sind, men Folketinget har dårlige erfaringer med at lovgive med tilbagevirkende kraft. Jeg ved endnu ikke, hvad ministeren vil, og det ved han jo heller ikke selv, siger Martin Henriksen. Han kalder situationen trist og sørgelig, men mener at en lovændring med tilbagevirkende kraft kan have konsekvenser, som ikke umiddelbart er til at gennemskue.
Alle Folketingets partier på nær Dansk Folkeparti har meldt ud, at de støtter en lovændring, som vil bringe Im og Suthida Nielsen hjem til Danmark.